**Notă informativă**

**La proiectul cu privire la modificarea și completarea Regulamentului privind organizarea studiilor superioare de doctorat, ciclul III, aprobat prin Hotărîrea Guvernului nr.1007 din 10 decembrie 2014**

**Argument**

În rezultatul implementării reformelor în domeniul studiilor superioare de doctorat, ciclul III, s-a impus ca necesară operarea unor modificări și completări înRegulamentul privind organizarea studiilor superioare de doctorat, ciclul III (în continuare Regulament).

Modificările și completările au fost realizate în scopul concretizării unor aspecte mai puțin evidente, excluderii unor contradicții sau asigurării unității terminologice și coerenței între documentele conexe.

**Esența proiectului**

Proiectul de modificare și completare a Regulamentului prenotat conține 11 prevederi, menite să îmbunătățească calitativ actul normativ supus modificărilor și completărilor. Acestea nu afectează concepția generală și caracterul unitar al documentului, iar explicațiile și mobilul acestor intervenții în textul Regulamentului sunt prezentate punctual în cele ce urmează. Astfel:

1. În pct. 11, la solicitarea instituțiilor organizatoare de studii superioare de doctorat, s-au făcut unele concretizări referitoare la normarea activității președintelui Consiliului științific, în redacția propusă fiind stipulat expres că președintele Consiliului științific este asimilat/asociat cu funcția de prorector, inclusiv în normarea activității pe care acesta o desfășoară în această calitate.
2. În vederea excluderii contradicției de la pct. 27 și 28 privind întocmirea și aprobarea statelor de personal și structura fondului de retribuire a muncii pentru corpul profesoral, au fost delimitate responsabilitățile Școlii doctorale și ale Consiliului științific prin reducerea, în vederea excluderii suprapunerilor, a responsabilităților Consiliului științific.
3. Deoarece aportul celui de-al doilea conducător în redactarea tezei de doctor poate fi la fel de semnificativ ca cel al conducătorului principal este necesară și remunerarea activității acestuia, astfel va fi stimulată conducerea tezelor în cotutelă și promovate cercetările de doctorat cu caracter interdisciplinar, potrivit tendințelor europene.
4. Ca urmare a aprobării *Regulamentului-cadru cu privire la normarea activității științifico-didactice în învățământul superior* (Ordin nr. 304 din 22 aprilie 2016), prevederile Regulamentului de la pct. 61 privind remunerarea conducătorilor de doctorat și a membrilor comisiei de îndrumare au devenit necorespunzătoare activității pe care aceștia o desfășoară – 30 de ore per student-doctorand, în cazul conducătorului științific, respectiv 15 ore per student-doctorand, în cazul membrului grupului de îndrumare. Prevederea în varianta modificată este consultată cu factorii implicați în organizarea studiilor superioare de doctorat, fiind concomitent racordată noului cadru normativ și prevede salarizarea între 60 – 140 de ore pentru fiecare student doctorand coordonat, în cazul conducătorului științific și între 15-36 ore pentru fiecare student-doctorand îndrumat, în cazul membrului grupului de îndrumare.
5. Regulamentul stipulează expres care sunt obligațiile și drepturile studentului-doctorand, dar și activitățile pe care studenții-doctoranzi la studii cu frecvență pot să le desfășoare, ceea ce face necesară prevederea propusă privind prezentarea carnetelor de muncă la Școala doctorală care l-a înmatriculat.
6. Pct. 124 se propune a fi exclus, deoarece intră în contradicție cu pct. 119 și 121, care prevăd că granturile doctorale se acordă Școlilor doctorale prin competiția organizată de Ministerul Educației, iar odată obținute, acestea sunt transmise instituțiilor organizatoare de studii superioare de doctorat, care, la rândul lor, au obligația să le transmită directorilor școlilor doctorale. În condițiile în care fiecărei Școli doctorale i se repartizează un număr concret de granturi, nu există nici logică și nici necesitatea organizării competiției prevăzute la pct. 124, iar Consiliul Științific nu poate dispune repartizarea granturilor între Școli doctorale din moment ce această repartizare este prerogativa Ministerului Educației.
7. Modificarea propusă este în acord cu Codul Educației, care prevede termenul de „titlu” științific, și nu de „grad” științific.
8. Atribuirea calificativelor unor teze de doctorat trebuie să se realizeze conform unei metodologii unice, care să excludă subiectivismul si acordarea diferențiată sau preferințială a calificativelor unor teze de doctorat. În acest sens, conform modificărilor propuse, Ministerul Educației, în colaborare cu autoritatea națională abilitată pentru confirmarea titlurilor științifice, va elabora o metodologie de atribuire a calificativelor tezelor de doctorat.
9. Modificarea propusă constituie o corectare tehnică.
10. La pct. 179, în vederea excluderii interpretărilor eronate și a eventualelor ingerințe în autonomia universitară garantată prin cadrul legislativ, au fost făcute unele concretizări privind procesul de validare de către autoritatea națională abilitată pentru confirmarea titlurilor științifice a propunerilor instituțiilor de acordare a titlului de doctor candidaților care-l pretind conform legii. Menționăm că în conformitate cu Regulamentul de organizare a studiilor superioare de doctorat, teza de doctorat este elaborată conform cerințelor stabilite prin regulamentul școlii doctorale (pct. 156); formatul-tip al tezei de doctorat este stabilit de școala doctorală (pct. 157); conținutul tezei de doctorat este stabilit de studentul-doctorand prin consultare cu conducătorul de doctorat şi va respecta structura-cadru şi limitările impuse de regulamentul școlii doctorale (pct. 158). În aceste condiții, procesul de validare a dosarelor de către autoritatea națională abilitată pentru confirmarea titlurilor științifice, inclusiv conform experienței CNADCU din România, se rezumă la cele trei criterii stabilite prin modificarea propusă: respectarea eticii profesionale de către candidat, a standardelor specifice pentru tezele de doctorat din domeniu, precum și de respectare, de către comisia de doctorat, a procedurilor de acordare a titlului de doctor prevăzute în regulamentele instituționale”.
11. Sintagma Consiliul Național pentru Acreditare și Atestare a fost substituită cu sintagma „autoritatea națională abilitată pentru confirmarea titlurilor științifice” în vederea uniformizării terminologiei întrebuințate în Codul Educației (care propune termenul de autoritate națională abilitată pentru confirmarea titlurilor științifice) și a celei uzitate în Regulament.

**Argumentarea financiară**

Proiectul cu privire la modificarea și completarea Regulamentului privind organizarea studiilor superioare de doctorat, ciclul III, nu necesită finanțare suplimentară.

**Impactul proiectului**

Modificările și completările propuse prin acest Proiect vor contribui la implementarea calitativă a reformelor inițiate în domeniul învățămîntului superior prin instituirea ciclului III, studii superioare de doctorat.

**Ministru Corina FUSU**